JR ไตรมาส 2 กวาดกำไร 56 ลบ. ครึ่งหลังปี 65 ลุยประมูลงานใหม่กว่า 7 พันลบ.
JR ไตรมาส 2/65 กวาดกำไร 56 ลบ. จากปีก่อนกำไร 69.57 ลบ. กางแผนครึ่งหลังปี 65 ลุยประมูลงานใหม่กว่า 7 พันลบ. ทั้งโครงการเปลี่ยนสายไฟฟ้าลงใต้ดินตามแนวรถไฟฟ้าสายสีเหลืองและชมพู เฟส 2 มูลค่ากว่า 6 พันล้านบาท โครงการรื้อย้ายและสร้างใหม่ระบบโทรคมนาคมของรถไฟฟ้าสายอื่นๆ อีกราว 500-600 ล้านบาท หวังดัน backlog ในปีนี้ทะลุหมื่นลบ. คาดรับรู้รายได้ยาวถึงปี 68
JR ไตรมาส 2/65 กวาดกำไร 56 ลบ. ลดลง 19% จากปีก่อนกำไร 69.57 ลบ. ส่วนงวด 6 เดือนกำไรลด 13%
11 ส.ค. 2565

บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR รายงานผลการดำเนินงานงวดไตรมาส 2/65 สิ้นสุดวันที่ 30 มิ.ย.65 ดังนี้

JR ไตรมาส 2 กวาดกำไร 56 ลบ. จากปีก่อนกำไร 69.57 ลบ. กางแผนครึ่งหลังปี 65 ลุยประมูลงานใหม่กว่า 7 พันลบ. หวังดัน backlog ในปีนี้ทะลุหมื่นลบ. คาดรับรู้รายได้ยาวถึงปี 68
โดยนายจรัญ  วิวัฒน์เจษฎาวุฒิ ประธานเจ้าหน้าที่บริหาร JR เปิดเผยว่าภาพรวมผลการดำเนินงานในงวด 6 เดือนแรกของปี 65 บริษัทฯ มีกำไรสุทธิอยู่ที่ 108.81 ล้านบาท และมีรายได้รวมเท่ากับ 1,077.44 ล้านบาท  เนื่องจากบริษัทฯ ทยอยรับรู้รายได้จากงานในมือ ซึ่งปัจจุบัน มี backlog อยู่ที่ประมาณ 3,761 ล้านบาท
“ในช่วงครึ่งแรกของปี 65 บริษัทฯยังคงรักษาความสามารถในการทำกำไรสุทธิไว้ได้ โดยเน้นใช้กลยุทธ์การควบคุมต้นทุนได้อย่างมีประสิทธิภาพ ขณะที่มีงานระบบ Cyber Security เข้ามาช่วยสนับสนุน ซึ่งเป็นงานที่มีมาร์จิ้นดี ทำให้อัตรากำไรขั้นต้นยังยืนอยู่ได้ในระดับมากกว่า 15%”นายจรัญ กล่าว
สำหรับภาพรวมการดำเนินธุรกิจในช่วงครึ่งหลังปี 65 ยังมีทิศทางที่ดีต่อเนื่อง โดยคาดว่าจะมีงานโครงการใหม่เปิดประมูลกว่า 7 พันล้านบาท แบ่งเป็น โครงการเปลี่ยนสายไฟฟ้าอากาศเป็นสายไฟฟ้าใต้ดินตามแนวรถไฟฟ้าสายสีเหลืองและชมพู เฟสที่ 2 มูลค่ากว่า 6 พันล้านบาท โครงการรื้อย้ายและสร้างใหม่ระบบโทรคมนาคมของรถไฟฟ้าสายอื่นๆ อีกราว 500-600 ล้านบาท ส่วนที่เหลือเป็นโครงการติดตั้งวางระบบอุปกรณ์สถานีไฟฟ้าย่อย (Substation) ซึ่งบริษัทฯ คาดหวังว่าจะได้รับการคัดเลือก เนื่องจากบริษัทฯมีความเชี่ยวชาญในการวางระบบ หากทุกอย่างเป็นไปตามแผน backlog ในปีนี้จะทะลุ 1 หมื่นล้านบาท รองรับการเติบโตระยะยาวถึงปี 68
นอกจากนี้ JR บริษัทฯ ยังคงมองหาการขยายการลงทุนใหม่ๆ เพื่อต่อยอดธุรกิจ เพิ่มแหล่งที่มาของรายได้ โดยที่ผ่านมา บริษัทฯ ได้จับมือกับบริษัท พลังงานมหานคร จำกัด (EMN) ซึ่งบริษัทย่อยของ EA ที่ดำเนินธุรกิจให้บริการสถานีอัดประจุไฟฟ้าสำหรับรถยนต์ไฟฟ้าภายใต้เครื่องหมายการค้า “EA Anywhere” ลงนามบันทึกความเข้าใจกับการไฟฟ้านครหลวง (กฟน.) ในโครงการสถานีอัดประจุไฟฟ้าอัจฉริยะสำหรับยานยนต์ไฟฟ้า (EV Smart Charging Station) ซึ่งปัจจุบันได้มีความคืบหน้า โดยบริษัทได้ทยอยรับมอบพื้นที่จากลูกค้าแล้วเพื่อเข้าดำเนินการ